Yubu 17
1Cwinya doŋ otum, kwona doŋ mito gik woko,
lyel doŋ tye ka kura.
2Adada lunywar guruma dyere,
abedo ka neno kit ma gikeco kwede i koma.
3“In kikomi myero icuŋ pira i nyimi keni, ai Lubaŋa;
pien aŋa ma dok twero mine me cuŋ pira?
4Macalo doŋ imiyo gukwero yabo tamgi wo ko wek guniaŋ lok,
pienno pe ibiye ni guloya.
5Ŋat ma tero lok roro i kom lawote wek enoŋ dul me limgi,
piny biloyo litinone.
6“En omiyo nyiŋa odoko lok aboka pa lwak;
adoko ŋat ma jo giŋule ki laa.
7Waŋa doŋ ocido woko pi kumo,
dul koma ducu ojony woko likaŋ.
8Pi meno jo ma cwinygi atir giuro ki jwat,
ci dano ma pe ki bal cako mwomme
i kom ŋat ma pe lworo Lubaŋa.
9Ŋat ma kite atir pud medde ki kite macon,
ŋat ma cwinye leŋ tekke medde ameda.
10Ento wun dok wubin, wun ducu,
ci pe abinoŋo dano mo maryek i kinwu.
11Karena doŋ okatu, lok ma yam ayubo doŋ otur woko,
en aye lok ma yam cwinya tye iye twatwal.
12Guloko wor odoko dyeceŋ,
kun giwacci, ‘Der ceŋ cok ki piny macol.’
13Akuro doŋ lyel wek obed oda,
wek apet kabutona i piny macol.
14Bur lyel doŋ alwoŋo ni wora,
kwidi ma bicamo koma alwoŋo ni maa, nyo lamera.
15Gen mera kono dok tye kwene kaa?
Aŋa ma dok neno gin maber ma myero akur?
16En bicito kweda wa i lyel?
Wan wabilor kwede kacel i apwa?”